
PROOEMIUM. 


v^uod  mihi  Wutzer,  vir  clarissimus,  dissertationis  argu- 
mentum proposuit,  ut  quas  ille  resectiones  claviculae  insti- 
tuit, has  simul  cum  scapulae  resectione  luculentius  expli- 
carem : id  eo  lubentius  arripui,  quo  securius  ad  eum , quo 
tendo  , finem  perducturum  esse  videretur.  Nam  quum  a 
tirone,  cui  vix  per  octodecim  menses  aegrotos  observare 
licuerit,  doctius  quidquam  requiri  nullo  modo  possit,  eo 
potius  consilio  a maioribus  nostris  tale  specimen  diligen- 
tiae summi  in  medica  arte  honoris  candidati  iubentur  ex- 
hibere, ut  ex  opella,  quae  per  se  exigui  sit  pretii,  quid  in 
posterum  candidatus  in  arte  sua  sit  praestiturus,  liceat 
augurari.  Ubi  si  ego  iis,  quae  de  argumento  meo  disper- 
sa inveniuntur,  in  unum  ordinem  diligenter  collectis  atque 


dispositis  etiam  nova  adiecero:  non  meum  hoc  meritum 
erit,  sed  praeceptoris  carissimi,  Wutzeri,  qui  quod  ipse 
instituit  resectionis  finis  acromialis  claviculae  exemplum, 
ut  primus  publici  iuris  facerem , solita  benignitate  mihi 
concessit.  Hoc  nova  operationis  exemplo  instructus  libel- 
lus spero,  fore  ut  idoneis  in  hac  arte  arbitris  aliqua  ex 
parte  probabilis  existat. 


L 

De  resectione  claviculae. 


Etsi  fatendum  est,  nonnullos  resectione,  cuius  fines  iusto  longius 
propagarent,  ita  esse  abusos,  ut  amputationem,  quae  sola  damno  po- 
tuisset mederi,  pravo  consilio  relinquerent:  tamen  hanc  operationem, 
si  suo  loco  ac  via  et  ratione  adhibeas,  mirum  quantum  chirurgiae  pro- 
gressum indicare,  negari  nullo  modo  potest.  Claviculae  autem  rese- 
ctionem cum  maiore  spe  prosperi  et  celeris  eventus  institui,  quam  ce- 
terorum corporis  ossium,  hisce,  quae  sequuntur,  argumentis  nisus  con- 
tendere posse  videor. 

a.  Vices  enim  claviculae,  quae,  ut  scapula  firmiter  cum  trunci 
ossibus  coniungatur,  haud  parvi  momenti  est,  facilius  quam  reliquorum 
ossium  musculis  et  ligamentis  expleri  possunt.  Et  revera  multa  mam- 
malia, etsi  clavicula  carent,  magnam  tamen  extremitatum  anteriorum 
vim  exercere  solent,  sicuti  Ruminatores,  Solipedes,  Pachydermata, 
Cetacea,  Ursus  albus,  Myrmecophaga  et  plura,  in  quibus  scapula  solis 
musculis  cum  sterno  cohaeret.  Canum,  Felium,  Hyaenarum,  Lutrarum  , 
Mustelarum  clavicula  minorem  evolutionis  gradum  ostendit;  in  felibus 
vix  dimidium  explet  spatii,  quod  inter  scapulam  et  sternum  intercedit. 
Quibus  igitur  talis  a natura  data  est  clavicula,  qualem  animalia  supe- 
riorum generum  post  dimidiam  eius  partem  arte  remotam  retinent. 

b . Cum  ia  foetu  primum  mandibula  et  clavicula  puncta  ossea 
ostendunt  primumque  totae  in  substantiam  osseam  mutantur,  tum  in 
adultis  per  totam  vitam  magnam  eius  propensionem  ad  materiem  osseam 
deponendam  cognoscimus,  quo  fit,  ut  clavicula  fracta  tam  brevi  tem- 
poris spatio,  ac  saepe  quidem  sine  artis  opera,  coalescat,  qua  ex  causa 
Richerand  *)  ad  talem  morbum  curandum  suadet,  ut,  nulla  addita 
vinctura,  in  simplice  tantum  mitella  brachium  portetur,  qua  thoraci 
affixum  teneatur  et  cubitus  sustentetur. 

Quae  quum  ita  sint,  iure  sperare  licet,  fore  ut  etiam  post  clavi- 
culam serra  dissectam  callus,  qui  deinde  mutetur  in  os,  facile  exsu- 
detur. — Simile  quid  in  mandibula  occurrit,  quae  tamen  functionis 
gravioris  causa  resectioni  maiora  impedimenta  obiicit. 

c.  Habemus  exempla,  ubi  in  homine  clavicula  magna  ex  parte 
aut  ex  toto  remota  sola  naturae  vi  regenerata  pristinam  recuperavit 
formam.  Ita  e.  g.  Larrey  **)  casum  narrat,  ubi  in  proelio  apud  py- 
ramides Aegyptiacas  iuveni  summus  humerus  dexter  globo  ferreo  maiore 
ita  laesus  fuerit,  ut  acromion,  caput  humeri  et  extremitas  acromialis 
claviculae  simul  comminuta  essent.  Omnibus  hisce  fragmentis  osseis 
sensim  solutis  et  protractis  sanationem  ita  evenisse,  ut  paries  perditae 
restitutae  et  anchylosis  orta  sit.  Exemplum  claviculae  ex  toto  vi  morbi 
expulsae  infra  prolixius  narrabitur. 

Quid  plura  disputo?  in  resectione  claviculae  quum  certissima  sana- 
tionis spes  ponenda  sit,  non  licet  dubitare,  quin,  ubi  modo  indicata 
sit,  absque  mora  perficiatur.  Casus  primus,  ubi  a cl.  Wutzero  cla- 
vicula resecta,  et  relicta  pars  deinceps  etiam  remota  est,  probat,  ne 

*}  Histoire  des  progres  recens  dc  la  chirurgie.  Paris  1825.  pag.  133. 

Richerand,  quum  viam  et  modum,  quibus  ad  hanc  curandi  methodum 
pervenerit,  haud  sine  ostentatione  quadam  explicet,  Celsum  ignorare  videtur, 
qui  (De  medicina  lib.  VIII.,  cap.  8.)  dicit:  „Iugulum  vero,  si  transversum  fra- 
. ctum  est,  nonnunquam  per  se  rursus  recte  coit,  et,  nisi  movetur,  sanari  sine 
vinctura  potest.“ 

**)  Chirurgische  Klinik.  A.  d.  Franz.  von  A.  Sachs.  3.  Thl.  Berlin , 1831.  p.  349. 

dyscrasiam  quidem,  quae  in  corpore  adsit,  hanc  operationem  penitus 
vetare,  ut  felicissimi  potius  spem  admittat  eventus. 

Quae  indicant  resectionem  hae  sunt  conditiones: 

I.  Caries  sive  necrosis,  si  ita  os  affecerunt,  ut  neque  natura  neque 

remediis  aliis,  quam  operatione,  sanari  queant. 

II.  Fractura  comminuta,  qua  partes  acutae  nervos  sive  vasa  maiora 
iiTitant,  ut  iis  periculum  inde  oriatur. 

III.  Luxatio,  quae  reponi  non  potest,  quia  ligamentum  capsulare 
et  integumenta  communia  dirupta  sunt. 

IV.  Osteosarcoma,  osteosteatoma  aliaque  a morbo  quodam  interno 
producta  huiuscemodi  mala. 

Semper  eadem  est  res,  num  pai’S  acromialis  aut  sternalis  resecetur, 
quod  Meyer  *)  infitiatus  partem  acromialem  relinquendam  esse  con- 
tendit. Id  tantum  cavendum  est,  ne,  quae  remaneat,  pars  nimis  con- 
quassetur. Inter  vasa,  quibus  parcendum  est,  praesertim  vena  subcla- 
via et  iugularis,  in  sinistro  latere  etiam  duct.  thoracicus  occurrunt, 
quam  ob  rem  tela  cellulosa  circumiacens  inter  operandum  cultri  ma- 
nubrio caute  removeatur. 

Licet  nos  chirurgiae  annales  perlustrando  claviculae  resectionem 
ad  artis  quendam  assequendum  finem  prioribus  temporibus  institutam 
nusquam  inveniamus,  antiquissimae  tamen  vetustatis  medicos  talis  ope- 
rationis notionem  non  omnino  fugisse  videtur.  Iam  Celsus  **),  quum 
de  iugulo  fracto  loquitur,  dicit:  „Si  acuta  fragmenta  sunt,  incidi  con- 
„tra  cutis  debet;  ex  ossibus  ea,  quae  carnem  vulnerant,  praecidenda; 
«tum  retusa  ossa  committenda  sunt.4'  Quod  quidem  praeceptum,  ut 
data  occasione  profiteamur,  Wilhelm  ***)  iniuria  nobis  videtur  vi- 
tuperare. 


*)  Ueber  Resection  und  Decapitation.  Eme  Inaug.  - Dissert.  von  Gusta  v Meyer. 

Erlangen  1829.  pag.  27. 

**)  De  medicina.  Lib.  VIII. , cap.  8. 

***)  P h.  Wilhelm,  uber  den  Bruch  des  Schliisselbeines.  Wiir?burg  1822.  p.  46. 

Ita  deinde  etiam  Paulus  Aegineta  *)  suadet,  ut  iuguli  fracti 
partes  acutae,  quae  carnem  laedant,  praecidantur. 

Quum  vero  illi  antiquiores  tantum  de  clavicula  fracta  loquantur, 
recentiori  tempori  et  iis,  quos  chirurgia  fecit,  progressibus  reservatum 
est,  ut  claviculae  resectio  certis  indicationibus  et  operandi  legibus  sub- 
iiceretur,  postquam  Tliomas,  Park,  White,  Moreau  cet.  aliorum 
ossium  resectionem  instituerunt  et  excoluenint.  Omissis  iam  omnibus, 
quae  de  resectionis  progressibus  eiusque  cultura  generatim  dici  possunt, 
quum  haec  historiae  resectionis  universalis  sint,  duos  illos  resectionis 
claviculae  casus,  qui  hucusque  innotuere,  narrabimus,  quibus  novum 
exemplum  adiiciemus. 

1. 

V.Mott**),  chirurgus  Neo-Ebora censis,  primus  est,  qui  hanc  opera- 
tionem, a se  institutam,  nobis  tradidit.  Fecit  illam*  mense  Maio  Anni 
MDCCCXXVIII.  inWilhelmoYates,  XIX  annos  nato,  propter  magnum 
osteosarcoma , qualuor  pollices  latum  e clavicula  sinistra  ortum.  Fecit  pri- 
mum incisionem  semicircularem  a fine  sternali  quartae  costae  incipiens  et 
pergens  usque  ad  alterum  a cartilagine  thyreoidea  pollicem ; tum  alteram 
incisionem  instituit  ab  acromio  ita  ad  alterius  plagae  finem  tendens,  ut 
angulus  formeretur;  deinde  cutis  lobulo  discreto  et  reclinato  venam 
iugularem  externam  subligatam  dissecuit.  Quo  facto  claviculam  a sterno 
dissolvit,  dissecuit  ligamentum  rhomboideum  et  utramque  portionem 
musculi  sternocleidomastoidei,  atque  tumorem,  qui  nunc  apparuerat, 
ita  a ductu  tboxacico  et  vena  subclavia  solvere  studuit,  ut  hae  partes 
integrae  remanerent.  Denique  finem  scapularem  claviculae  in  regione 
ligamenti  conoidei  serra  dissecuit.  Quadraginta  fere  vasis  subligatis 

*)  Pauli  A e g.  opera.  Argentor.  1542.  De  iugulo  fracto,  lib.  VI.  cap.  93. 

**)  The  American  lournui  of  Medicat  Sciences.  August  1828.  tom.  2.  pag.  482. 

Prolixius  idem  1829. 

Magaz.  der  ausi.  Lit.  der  Heilkunde  von  Dr.  G.  H.  Gerson  und  Dr.  N.  II. 

Juli  us.  Hamburg.  tom.  17.  Mai,  Juni,  1829.  p.  514.  et  Marz,  April  1830."  p.  331. 

Ilorn  und  Nasse,  Arcti,  f.  d.  Med.  Erf.  Noy.  u.  Dez.  1828. 

vulneris  cavum  linteo  carpto  impletum  est.  Cuius  operationis  successus 
talis  fuit,  ut  aegrotus  post  valetudinem  recuperatam  brachium,  ubi 
humerus  machina  quadam  figeretur,  omni  modo  movere  posset- 

2. 

Cl.  Professor  Wutzer  *)  anno  MDCCCXXVIII.  Monasterii  se- 
quentem operationem  instituit. 

Funhoff,  puer  decem  annorum,  a prima  infantia  tristibus  usus 
conditionibus,  ulcere  sero  fui  oso  in  regione  'extremitatis  sternalis  clavi- 
culae laborans  instituto  clinico  Monasteriensi  se  ostendit.  Ligamentum 
capsulare  illic  iam  nudatum  et  ex  parte  destructum  erat.  Omnes  cona- 
tus ad  mali  propagationem  ai-cendam  propter  scrofulosin  inveteratam 
irriti  ceciderunt.  Tela  fibrosa  mox  plane  emollita  est,  pars  sternalis 
claviculae,  carie  peripherica  destructa,  nunc  per  ulcus  extrorsum  pro- 
cessit ibique  integumenta  sensim  sensimque  promovit.  Quum  iam, 
nulla  cura  neglecta  , tertia  claviculae  pars  denudata  esset,  haec  ut  ca- 
riei incremento  finis  imponeretur,  loro  rite  subiecto  serrae  minoris  ope 
dissecta  est.  Quae  operatio  quamquam  omni  cura,  ne  reliqua  clavi- 
culae pars  percutiretur , nec  partes  circumiacentes  nimis  irritentur, 
instituta  est,  tamen  os,  in  diem  carie  magis  affectum,  integumenta 
destruxit,  et  denique  ita  labefactum  et  ex  articulo  scapulari  solutum 
est,  ut  desumi  posset  Quo  facto  ulcus  late  patens  cicatrice  rite  obduc- 
tum et  postea  paullatim  nova  formata  est  substantia  fibroso  - cartilagi- 
nea, quae  non  modo  forma  non  abhorruit  ab  osse  pristino  sed  etiam, 
materia  ossea  deposita,  durior  facta  est,  ut  omnibus  claviculae  mune- 
ribus fungi  posset. 

Hoc  in  casu  neutiquam  os  necrosi  exfoliatum,  sed  una  cum  pe- 
riosteo expulsum  non  solum  paullatim  se  regeneravit  sed  etiam  pristi- 
nam formam  et  ambitum  denuo  induit,—-  sane  efficacia  naturae  forma- 
tricis quid  in  corpore  iuvenili  possit,  exemplar  elegantissimum ! 


h)  Bericht  liber  cl.  med.  - cbirurg.  Klinik  /.u  M (inster.  1830.  pag  92. 

3. 

Resectio  claviculae  a cl.  Wutzero  in  clinico  Bonnensi  anno 
MDCCCXXXIII.  instituta. 

Fr ancise us  Klehfuss,  novemdecim  annos  natus,  Palmershe- 
miensis,  matrem  phthisi,  quae  hydropem  secula  sit,  sihi  ereptam  esse 
narravit.  Pater,  agricola,  qui  etiam num  vivit,  crebris  arthritidis  ac- 
cessionibus et  colica  laborat.  Tres,  quae  illi  sunt,  sorores,  optima 
valetudine  fruuntur,  neque  usquam,  quantum  scit,  aegrotae  fuerunt; 
frater,  Coloniae  Agrippinae  vini  adusti  destillator,  ex  quo  hoc  nego- 
tium exercet  hebetudine  oculorum  affectus  est,  ac  febrem  intermitten- 
tem saepius  reducem  superavit.  Aegrotus  ipse  in  infantia  levi  capitis 
exanthemate  infectus  est  et,  quantum  meminit,  semper  oculorum  mor- 
bo, muci  secretione  adaucta  et  palpebrarum  margine  excoriato  insigni, 
laboravit.  In  universum  tamen  satis  bona  gavisus  est  valetudine.  Ab 
iis  morbis,  quibus  puerilis  aetas  obnoxia  est,  immunis  mansit. 

Mense  ab  hinc  quinto  aegrotus,  qui,  ex  quo  adultus  erat,  agrum 
colebat,  quum  carrum,  fulcro  impositurus,  tolleret  et  sinistrum  hu- 
merum tigno  supposuisset,  subito  dolorem  acutum  in  parte  posteriore 
articuli  humeri  sensit.  Sub  vesperam  eiusdem  diei,  quum  sudans  ab 
agro  domum  redibat,  a maximo  imbre  oppressus  permadefactus  paulis- 
per frigore  tactus  horruit.  Noctu  dolores  in  illo  humeri  loco,  quem 
diximus,  redierunt,  et  mane,  ubi  expergefactus  est,  aegrotus  humerum 
sinistrum  ipsuraque  brachium  ad  digitos  usque  valde  intumuisse  ani- 
madvertit. Medicus,  quem  statim  consuluit,  frustra  fomentationes  ex 
lacte  aqua  commisto  imponi  iussit.  Pressu  non  tantum  ille  locus,  quem 
diximus,  sed  totius  articuli  ambitus  doluit.  Altero  die  venaesectio  ae- 
que irrita  fuit.  Cataplasmata  continuabantur.  Quinto  post  venae- 
sectionem  die  aegrotus  griseum  unguentum  accepit  , quod  ter  per  diem 
nucis  avellananae  magnitudine  loco  dolenti  infricaretur.  Quod  ubi  per 
mensem  frustra  factum  est,  septem  hirudines  et  octo  diebus  post  quin- 
que cucurbitulae  impositae  sunt.  Quae  omnia  quum  secus  cederent, 


rursus  ad  unguentum  griseum  confugerunt,  donec  tribus  mensibus  a 
morbi  principio  exactis  fere  pone  finem  acromialem  claviculae  subru- 
ber cutis  tumor,  nucis  avellanae  magnetudine,  exstitit,  qui  a medico 
lanceola  apertus  cochlear  puris  profudit.  Quae  suppuratio  licet  omni 
studio  aleretur,  tamen  paucis  post  diebus  paullatim  imminuta  est  et 
tandem  prorsus  stetit.  Haec  videtur  causa  esse,  cur  tertia  hebdomade 
post  in  parte  axillae  anteriore,  ubi  musculus  pectoralis  maior  os  hume- 
ri cum  thorace  coniungit,  satis  mollis  tumor  exortus  sit,  qui  rup- 
tus plurimum  pus  effudit.  Sed  etiam  haec  secretio  mox  cessavit  et  ab- 
scessus clausus  est,  quamvis  aegrotus  contra  niteretur.  Quo  magis  autem 
secretio  huius  alterius  abscessus  minuebatur,  eo  magis  vulnus  supra  de- 
scriptum reviviscebat,  ut  modo  plus  modo  minus  puris  secerneret,  quod 
aegrotus  vesicantibus,  quae,  donec  in  clinicum  receptus  est,  applicare 
non  desiit,  ad  hoc  tempus  aluit.  Motus  brachii  ab  initio  satis  impedi- 
tus erat,  non  quod  doleret,  sed  tumoris,  ut  videtur,  causa.  Dolores, 
qui  primum  solum  in  regione  articuli  sentiebantur,  deinde  autem  lan- 
cinantes secundum  lacertum  usque  ad  cubitum  pertinebant,  tristi  et 
frigida  tempestate  augebantur,  coelo  sereno  imminuebantur,  ut  brachi- 
um alio  tempore  melius,  alio  male  movere  posset,  et  coelo  nubilo  et 
caliginoso  interdum  per  quatuordecim  dies  lecto  teneretur.  Haesitatio- 
ne in  excretione  puris  collecti  conditionem  aegroti  pessumdatam  esse, 
non  opus  est  ut  commemoretur.  Ante  tres  fere  hebdomades  una  cum 
pure  claviculae  particula  ad  ciceris  magnitudinem,  forma  triangula  el 
marginibus  acutis,  secreta  est.  Quarto  decimo  die,  antequam  aegrotus 
in  clinicum  chirurgicum  reciperetur,  quod  die  vigesimo  septimo  No- 
vembris MDCCCXXNII  factum  est,  in  lecto  quum,  molestum  pruritum 
in  extremitatibus  inferioribus  sentiens,  crus  perfricasset , excoriatio  cu- 
tis et  fuscae  deinde  crustae  ad  fabae  magnitudinem  et  vivido  rubore 
cinctae  exortae  sunt. 

Conditio  die  receptionis  haec  erat:  Aegrotus  temperamento  sangui- 
neo, statura  brevi  et  corpore  secundum  vitae  annum  minus  exculto, 
paullulum  emacuit.  Serofulosa  eius  constitutio  facile  agnoscitur,  etsi 

se  nunquam  glandulis  tumefactis  et  abdominis  tumore  laborasse  dicat. 
Sinistri  oculi  cornea  in  extremo  margine  cicatrice  distinguitur.  Palpe- 
brarum margines  sinistri  oculi,  px’aesertim  externi  earum  anguli  paul- 
luium  sunt  excoriati  earumque  cilia  satis  oblita.  Cylindrus  et  plessi- 
metrum  nullos  pulmonum  vel  cordis  morbos  exstare  ostendunt.  Nihilo 
magis  in  abdomine  quidquam  est,  quod  vulgari  normae  repugnet. 
Functiones  organorum,  quae  eo  continentur,  rite  procedunt.  Pulsus 
semper  debilis  et  frequens,  vesperi  centies  et  quindecies  quaque  mi- 
nuta horae  parte  micat.  Hectica  febris  non  sine  multo  sudore  adest. 
Tota  circa  articulum  regio  a clavicula  usque  ad  inferiorem  scapu- 
lae angulum  pariter  atque  ab  interno  huius  angulo  usque  ad  caput 
humeri  et  quod  exstat  valde  intumuit,  ut  clavicula  et  spina  scapulae 
multo  minus  promineant,  quam  in  dextro  latere.  Integumenta  huius 
regionis  nihil,  quod  a norma  recedat,  ostendunt,  praeterquam  quod 

vasa  venosa  in  fossa  infraspinata  paulo  magis  distingui  possunt,  quam 

in  sano  latere.  Uno  fere  pollice  post  mediam  claviculae  partem  acro- 

mium  versus  ulcus  exstat,  sex  lineas  latum,  rubra  et  lucida  areola 

circumdatum , e cuius  ora  caro  luxurians  fere  una  linea  prominet,  ob- 
tusa superficie,  presso  et  tactu  non  dolens.  Specillo  per  rimam  usque 
ad  claviculam  penetrare  non  licuit,  quod  tamen  os  hoc  loco  tumefac- 
tum apparuit.  Humerum  aegrum  si  a fronte  inspicias,  hic  quoque 
integumenta  intumuisse  patet,  regionem  subclavicularem  penitus  fere 
esse  expletam  atque  inferiorem  musculi  pectoi’alis  maioris  mai’ginem 
duobus  digitis  altius  depressam  esse,  quam  in  dextix>  latere.  Ad  fove- 
am axillai’em  tumor  est  mollis.  Hic  etiam  in  cicatrice  locum  videas, 
unde  ante,  ut  in  anamnesi  dictum  est,  pus  profluxit.  Humerus  rotun- 
da amissa  foi'ma  altius  depressus  est.  Idem  de  plicis  axillaribus  va- 
let, inter  quas  caput  humeri  sentitui'.  Fovea  axillaris  plenior.  Quod 
inter  caput  humeri  et  acromion  spatium  intercedit,  latius  factum  est, 
brachium  paulo  longius  videtur,  in  articulo  cubili  flexum  et  a thorace 
distans.  Fossam  infraspinatam  scapulae  pleniorem  animadvertas,  quam 
in  sano  lateie,  ita  tamen,  ut  pressus  foveam  non  relinquat  et  oedema 

igitur  absit.  Acromion  normae  prorsus  respondet.  Caput  humeri  ter- 
tia fere  voluminis  normalis  parte  latius  exstitit.  Aegrotus  pungentibus 
et  lancinantibus  doloribus  afficitur,  qui  modo  diutius  posteriore  articu- 
li parte  continentur,  modo  raptim  per  lacertum  et  totam  scapulam  ad 
collum  usque  patent,  pressu  in  posteriore  lanium  articuli  superficie  et 
in  exteriore  scapulae  margine  augentur,  et  spongiam  aqua  calida  tin- 
ctam si  admoveas,  nihil  mutantur.  Antibrachio  fasciae  illigato  dolores 
leniuntur.  Ad  motum  aegri  membri  quod  attinet,  ipse  quidem  aegro- 
tus brevi  tantum  spatio  a sinistra  parte  secundum  thoracem  dextrorsus 
et  rursum  brachium  movere  potest;  si  vero  aliunde  vis  accedit,  in  ae- 
quam positionem  et  quod  superat  flecti  potest,  retrorsum  vero,  nisi  ae- 
grotum in  posteriore  articuli  parte  vehementissimis  cruciatibus  affici 
velis,  nullo  modo.  In  media  clavicula  limbus  sentitur  durus,  sicuti 
exislere  solet,  postquam  os  fractum  callo  coaluit. 

Ex  quibus  indiciis  haec  dignosis  facta  est:  Inflammatio  chronica 
rheumatico -scrofulosa  articuli  humeri  sinistri  et  partis  acromialis  cla- 
viculae. 

Aegroto,  dum  in  clinico  versabatur,  cibi  blande  nutrientes  porri- 
gebantur, ut  vires,  febre  hectica  valde  fractae,  crescerent.  Pro  medi- 
-cina  interna  decoctum  ligni  Guaiaci  tepidum.  Loco  affecto  cataplas- 
mata emollientia  imponebantur.  Circum  circa  unguentum  tartari  sti- 
biati  infricabatur,  quo  quum  pustulae  satis  magnae  exortae  essent, 
inunctiones  cum  oleo  tepido  instituebantur. 

Die  IV.  Decembr.  praescripti  sunt  hi  pulveres:  Hydrarg.  mur: 
mit.  gr^,  Sulph.  stibiat.  aui\  gr.  i,  Pulv.  stip.  Dulcamar.  gr.  x,  M.  D. 
tales  dos.  No.  xx.  Quorum  quater  quotidie  singulus  sumebatur.  — - Die 
XVII.  eorundem  pulverum , qui  hucusque  eodem  semper  dosi  dati 
erant,  pars  dimidia  quater  per  diem  aegroto  porrigebatur,  quum  signa 
nai’coseos  orta  essent-  — Die  XXVI.  Dolores  aucti.  Sudor  copiosus. 
Cataplasmata  continuantur.  — D.  III.  lanuarii.  Multi  sudores.  Medici- 
na interna  nulla,  excepto  decocto  tepido  specierum  lignorum.  Iterum 
unguentum  tartari  stibiati  infricatur.  — 

Die  XI.  lanuarii.  Humero  aegrotanti  quatuor  imponuntur  moxae. 
Pulsus  vesperi  magis  acceleratus.  Nocte  multi  sudores.  Die  XIII.  Dolores 
colici,  quorum  nulla  causa  apparens  nisi  in  inflammatione  humeri  ad- 
aucta inveniri  poterat.  Quam  ob  rem  cataplasmata  ex  partibus  aequa- 
libus herbae  hyoscyami,  conii  maculati  et  furfuris  abdomini  imponuntur. 
Postridie  dolores  orti  sunt  in  ossis  sacri,  deinde  renum  regione,  qui  interdum 
ad  regionem  inguinalem  extendebantur,  quique,  modo  vehementiores  modo 
leniores,  saepius  cum  ischuria  coniuncti  per  quatuordecim  dies  duravere, 
quamquam  ad  eos  curandos  saepius  cucurbitulae  cruentae  et  hirudines 
abdomini  et  regioni  lumbari  applicabantur,  pro  usu  interno  mixturae 
oleosae  cum  aqua  laurocerasi,  cum  extracto  hyoscyami,  oleo  Ricini,  infusum 
valerianae  tepidum  pro  thea  porrigebantur  et  clysmata  iniiciebantur. 

Die  XXVII.  Dolores  in  humero  aucti  sunt,  pulsantes  et  pungen- 
tes sese  ad  aurem  laevam  et  dentes  porrigebant.  Sub  clavicula  sinistra 
sensus  formicationis.  Ischuria  mitior  cum  urina  turbida. 

Exploratio  die  XXX.  lanuarii  diligenter  instituta  tumorem  durius- 
culum earum,  quae  circum  articulum  iacent,  partium  aliquantum  de- 
tumuisse, eminentiam  autem  mollem,  iam  supra  memoratam,  quae  in 
parte  anteriore  foveae  axillaris  est,  crevisse  docuit.  Caput  humeri  et 
cavitas  glenoidalis  scapulae  minus  iam  intumuisse  videbantur.  Arti- 
culus inter  claviculam  et  acromium  ita  emollitus  erat,  ut  leni  pressu 
finis  acromialis  claviculae  sursum  deorsum  moveri  posset.  Quam  qui- 
dem partem  magis  etiam  intumuisse  primo  adspectu  patebat.  Media 
claviculae  pars,  laesionis  primariae  sedes  principalis,  callo  exsudato  valde 
crassior  erat,  ita  tamen,  ut  callus  prorsus  densus,  durus  et  sine  doloribus 
esset;  ulcus  quoque,  quod,  quum  aeger  recipiebatur,  hoc  loco  erat, 
solidam  cicatricem  duxerat.  Quae  quidem  res  hanc  mediam  claviculae 
partem,  initio  maxime  affectam,  nunc  plane  sanatam  esse,  satis  proba- 
bant. Contra  extrema  acromialis  claviculae  pars  in  dies  magis  morbo 
correpta  et  malum  hoc  loco  intentius  contractum  esse  videbatur. 

Quum  iam  neque  ex  omni  valetudinis  in  victu  et  regimine  habita 
ratione,  neque  caloris  temperatione  semper  aequali,  neque  continua 

diaplioreseos  cura,  neque  ex  usu  medicaminum  antiscrofulosorum  ei 
antirheumaticorum  per  longum  tempus  continuato,  neque  denique  ex 
derivantibus  fortioribus  prope  locum  affectum  applicatis  morbus  suffici- 
enter expulsus,  sed  potius  ad  sedis  originalis  vicinia  pertinacius  re- 
dactus esset:  facile  erat  intellectu,  morbum  localem  iam  in  eum  crevisse 
gradum,  ut  tantum  ex  partium  aegrotarum  exstirpatione  salutem  spe- 
rare liceret.  Verendum  quoque  erat,  ne  inflammationem  chronicam 
per  tam  longum  tempus  durantem  mox  sequeretur  caries  peripherica, 
cui  tum  nullo  modo  finis  imponi  posset,  quum  vires  aegroti  iam  valde 
essent  fractae.  — Quam  facile  fuisset,  operationis  modum  designare, 
si  clavicula  tantum  affecta  fuisset,  tam  difficile  res  nunc  evadit,  ubi  mor- 
bi fines  in  scapula  et  capite  humeri  accuratius  iudicari  non  poterant, 
eamque  ob  causam  operandi  dispositio  eum  quoque  casum  complecti 
debebat,  ubi  fortasse  magnam  ossium  partem,  quae  humeri  articulum 
constituunt,  desumere  necesse  esset.  Nihilominus  tamen  operatio,  hae 
quoque  rerum  conditione,  ob  indicationem  vitalem  institui  debere  vi- 
debatur. Nisi  enim  malum  locale,  quod  per  consensum  nimis  iam  ab- 
dominis organa  affecerat,  efficaci  et  celeri  modo  sanaretur,  dubitari 
non  poterat,  quin  brevi  aegrotus  morbo  succumberet.  Praeterea  hoc 
temporis  momento  conditiones  ita  mutatae  esse  videbantur,  quae  ope- 
rationi faverent;  obdominis  enim  dolores  ceteraque  symptomata  mor- 
bosa, evanuerant,  tumor,  antea  magis  extensus,  nunc  sese  in  regionem 
acromii , claviculae  et  capitis  humeri  contraxerat,  ut  fossa  supraspinata 
et  infraspinata,  antea  etiam  tumefacta,  detumesceret.  — Itaque  operatio 
eodem  die  hoc  modo  instituta  est: 

Aeger,  in  sella  sedens,  ab  adiutore,  qui  post  illum  stabat,  sursum  teneba- 
tur. Membrum  aegrum  ab  adiutore  altero,  ad  latus  aegrum  collocato,  tho- 
raci admotum  tenebatur.  Operator  et  ipse  ad  sinistrum  aegroti  latus  erat 
constitutus.  Operatio  ab  incisione  in  formam  crucis  per  integumenta  facta 
incepit,  tu  utraque  plaga  in  articulo  acromio- claviculari  sub  angulo  recto 
coiret,  quarum  quaeque  2%  pollicum  magnitutinem  habebat.  Quartuor  cu- 
tis lobuli  ita  exorti  cito  in  diversas  partes  reclinati  sunt.  Causa,  cur  superior 

articuli  humeri  pars  ita  nudaretur,  haec  fuit,  quod  sic,  quid  re  vera  morbo 
affectum  recidendumque  esset,  optime  intellectum  iri  videbatur.  Quum 
igitur  nunc  eae  partes,  quae  patebant,  inspicerentur,  primum  intellec- 
tum est,  finem  claviculae  acromialem  valde  esse  emollitum.  Quocirca 
articulo  eius  aperto  scalpellum  per  hunc  articulum  inferiori  claviculae 
lateri  admotum  et  ita,  ut  planum  cultri  latus  huic  apponeretur  et  aci- 
es deorsum  dirigeretur,  usque  ad  ipsum,  quem  modo  commemoravimus, 
callum  ductum  est,  quippe  qui  sanam  claviculae  partem  ab  aegra  sepa- 
rare videretur.  Postquam  pars  claviculae,  ita  soluta,  a musculis  et  te- 
la cellulosa,  quibus  circumdata  erat,  satis  liberata  est,  venae  subclavi- 
cularis  diligenter  ratione  habita,  os,  cui  lorum  erat  suppositum,  prope 
callum  Thalii  priore  serra  dissectum,  et  pars  ita  separata  ablata  est. 
Non  opus  fuit,  ut  vasa  subligarentur.  Quum  ita  undatae  scapulae 
partis  inspectio  et  perscrutatio  neque  externam  eius  foiunam  neque 
structuram  notabiliter  esse  mutatam  ostenderet,  non  ulterius  progredi 
satius  visum  est,  eorum  eius  vero,  quae  in  articulo  brachio -scapulari 
etiamnum  morbosa  superessent,  sanationem  derivatorio  effectui  suppu- 
rationis, ad  hunc  finem  alendae,  committere.  Quatuor  igitur  lobulis 
satis  contractis,  non  nullis  in  locis  per  ligaturas  cruentas  connectis,  in  an- 
gulum plagae  inferiorem  fasciculus,  e linteo  carpto  confectus  et  oleo 
tinctus,  immissus  est,  quo  expeditius  pus  proflueret.  Deinde  splenium 
impositum  est  et  fascia  levi  omnia  colligata  sunt. 

Operatio  aegrotum  minus  fatigaverat,  quam  sperare  licuerat  Dolor 
in  vuluere  haud  giavis  fuit. 

Operationi  interfuerunt  Dr.  Dr.  H.  Nasse,  Schlieper  et  Bress- 
ler,  multique  discipuli  clinici. 

Pars  claviculae  excisa,  volumine  paullulum  aucta,  intus  valde  emol- 
lita et  materia  fluida,  rubeollo- fusca  referta  erat,  quae  locum  diploes 
tenens  pressu  digitorum  parva  opera  propellebatur.  Laminae  externae 
huius  partis  solita  firmitate  penitus  carebant. 

D.  XXX.  lan.  Febris,  quae  vulneri  supervenit,  parvi  momenti 
est.  Propter  dolores  in  vulnere  urentes  fomentationes  ex  aqua  satur- 


nina  adhibentur.  Medicina  nulla,  nisi  potus  mucilaginosus  tepidus 
frequens. 

Die  II.  Februarii.  Fila  e sutura  cruenta  extracta  sunt.  Fomenta- 
tiones perguntur.  Dolores  in  humero  et  cubito  imminuti.  lScburia 
levis,  iterum  exorta,  cataplasmatis  emollientibus  debellata  est. 

— V.  Dolores  in  humero , pone  aurem  et  in  abdomine.  Alvus 
bis  soluta.  Urina  rubra.  Appetitus  ciborum  parvus.  Pulsus  paullulum 
rarior.  — Emulsio  oleosa  cum  aqua  laurocerasi. 

— XII.  Adspectus  vulneris  bonus.  Pus  bene  coctum  expedite  pro- 
fluit. Tumor  circum  vulnus  et  in  articulo  humeri  fere  evanuit.  Sudo- 
res non  amplius  adsunt. 

— XX.  Quum  sub  media  claviculae  parte  tumor,  qui  distincte 
fluctuationis  sensum  praebebat,  exortus  esset,  specillum  per  eam  plagae 
partem,  quae  adhuc  aperta  erat,  immissum  deorsum  propulsum  est  et 
ubi  per  cutem  sentiri  potuit,  incisio  facta  est,  ex  qua  rima  parum 
tamen  puris  effluxit. — Octavo  inde  die  novus  abscessus  uno  pollice  in- 
trorsum ortus  sua  sponte  ruptus  est  et  maiorem  puris  copiam  secrevit. 

— XXIII.  Quum  plagae,  exceptis  tribus  locis,  quibus  lapis  infer- 
nalis admovebatur,  coaluissent,  quumque  nulli  amplius  dolores  inflam- 
matorii adessent,  porrectus  est  pulvis  ex  cortice  chinae  et  calamo  aro- 
matico. 

Die  II.  Martii  in  illa  axillae  parte,  ubi  iam  dudum  parvulus  tumor 
observabatur,  abscessus  ortus  est,  qui,  apertus,  parum  puris  effudit, 
quique  postea  derivationis  causa  in  fonticulum  mutatus  est. 

— XVIII.  Doloribus  tandem  debellatis  vires  aegroti  paullalim  cre- 
verunt, tumor  omnis  in  regione  claviculo  - scapulari  simul  ac  sudores 
nocturni  et  diurni  evanuerunt,  humeri,  cuius  plagae  coaluerunt,  et  cu- 
biti dolores  fere  nulli  iamiam  sunt,  ut  aeger  varios  brachii  motus  abs- 
que dolore  facere  possit.  Haec  igitur  nunc  erat  aegroti  conditio,  quae 
certe  spe  nos  afficeret,  fore  ut,  qui  ante  quatuor  menses  non  modo 
brachio  timebat,  sed  etiam  in  eo  erat,  ut  febre  hectica  consumeretur, 
brevi  tempore  sanus,  brachio  servato,  e clinico  nostro  decederet. 

Attamen  sub  finem  Martii , cum  iam  in  eo  esset,  ut  aeger  dimitte- 
retur, coeli  intemperie  dolores  rheumatici  in  articulo  humeri  denuo 
exorti  sunt.  His  decoctum  Zittmanni  (sine  mercurio)  medebatur,  quod 
nunc,  quum  vires  recuperatae  essent,  satis  tuto  applicari  potuit. 

II. 

De  resectione  scapulae. 


Quamvis  in  omni  exarticulatione  humeri  eiusque  capitis  resectione, 
si  scapulae  pars  quaedam  quoque  morbo  affecta  est,  haec  simul  desu- 
matur necesse  sit,  nemo  tamen  hucusque  tam  late  et  indebite  operatio- 
nem extendit,  quam  Fraser  *),  qui  scilicet  in  exarticulatione  humeri 
semper  partem  acromii  et  processus  coracoidei,  totamque  cavitatis  gle- 
noidalis superficiem  resecari  vult,  quo,  suppuratione  securius  impedita, 
facilius  per  inflammationem  adhaesivam,  quae  dicitur,  anchylosis  ex- 
oriatur. Illos  vero  si  excipis  casus,  ubi  simul  cura  capite  humeri  sca- 
pula  resecta  est,  nemo  inter  antiquiores  chirurgos  de  1'esecanda  scapula 
mentionem  fecit. 

Primus  tamen,  qui  huius  operationis  instituendae  in  cadaveribus 
pericula  fecit,  P h.  a Walther  **)  est.  Nudat  ille  scapulam,  incisio- 
nem in  formam  crucis  faciendo  et  solvendo  cutem , musculis  relictis , 
solvit  musculorum  insertiones  ab  externo  et  interno  scapulae  margine , 
tum  serra  ipsam  ex  transverso  statim  sub  spina  resecat,  ut  tota  pars 
ossis,  quae  super  spinam  est,  conservetur;  postremo  seiungit  musc. 
subscapularem  celerosque  musculos  omnes  a superficie  scapulae  anteriore, 
quod  cultri  manubrio  facit.  Truncus  arteriae  subscapularis  non  laeditur, 
eiusque  rami  perscissi  ut  ceterae  in  regione  scapulae  arteriae  subligantur. 

*)  Essay  on  Ainputation  at  tlie  shoulder  - joint.  pag.  30.  31.  48. 

**)  Journal  d.  Chirurgie  u.  Augenheilk,  von  C.  F.  Graefe  und  Ph.  v.  Walther. 

Vol.  V.  pag.  209.  ■ < 


Quum  primum  *)  huius  resectionis  periculum  a Walther  in  viro 
triginta  annorum  ad  fungum  quendam  exstirpandum  faceret,  tota  ope- 
ratio, quum  aeger  animi  deliquio  afficeretur,  interrupta  est,  scapula 
morbosa  intacta  remansit,  et  quum  aeger  post  diem  decimum  obierit, 
operatio  ad  finem  perduci  non  potuit. 

1. 

Dr.  Haymann  **)  die  XIII.  Maii  anni  MDCCCXX1II.  scapulae 
resectionem  fecit  in  viro  viginti  duos  annos  nato  ad  removendum  osteo- 
steatoma  duodecim  digitos  longum,  novem  latum,  altum  octo,  decem 
libras  pondo,  ex  scapulae  substantia  crescens.  Cuti  a tumore,  duabus 
magnis  incisionibus  in  semicirculi  formam  factis,  detracta,  tumor  a 
scapula  solutus  est.  Scapula  deinde  parva  serra  in  spina  ex  transverso 
dissecta  est,  ut  fere  nihil  nisi  processus  condjloideus  et  pars  externa, 
quae  super  spinam  est,  remaneret,  tota  autem  pars  ossis  infra  spinam, 
dimidia  ipsius  spinae  pars  interna  et  totus  angulus  internus  superior 
removerentur.  Aeger  ex  magna  sanguinis  amissa  vi  defectionem  virium 
passus  est.  Arteria  dorsalis  scapulae,  rami  maiores  art.  transversae  et 
circumflexae  scapulae  ut  et  multi  arteriae  subscapularis  rami  tam  pa- 
rum sanguinis  effuderunt,  ut  eas  subligari  non  opus  esset.  Post  beb- 
domadem  septimam  plagae  omnino  fere  coaluerant,  atque  aeger  vale- 
tudinem et  vires  plane  recuperaverat.  Quamvis  autem  maxima  pars 
musculorum,  qui  scapulam  tegunt  aut  cum  illa  cohaerent,  semota 
esset,  tamen  brachium  tam  validum  erat,  ut,  excepta  elevatione,  omni 
modo  moveri  posset. 

2. 

Janson,  Chirurgus  Lugdunensis  Francogallus,  eandem  fecit  opera- 
tionem. Quum  autem  annales  ***),  in  quibus  illam  descripsit,  inspicere 
mihi  non  licuerit,  accuratius  eam  a me  indicari  non  posse  doleo. 


*)  1.  1.  pag.  270. 

***)  Archives  gener.  Aout.  1825. 


**)  1.  i.  pag.  573. 

3. 

Cl.  Wutzer  die  XVIII.  Iunii  anni  MDCCCXXV.  resectionem  illam 
instituit,  quam  breviter  iam  alio  loco  **)  indicavit,  cuius  perfectiorem 
tamen  et  prolixiorem  historiam  ex  annalibus  instituti  clinici  Monaste- 
riensis  benigne  mihi  communicavit,  quae  haec  est: 

Ioseplius  Wiesmann,  e vico  Meklenbeck  prope  Monasterium 
Guestplialorum,  qui  manuum  opera  victum  quaerebat,  satis  valida  cor- 
poris constitutione,  natura  phlegmaticus,  antea  tantum  febri  intermit- 
tente tertiana  et  crurum  ulceribus  superficialibus  laboraverat,  quum 
anno  MDCCCXXUI.  febri  nervosa  maligna,  tunc  temporis  epidemica, 
implicatus  est.  Quum  se  plane  sanatum  arbitraretur,  eiusdem  anni 
mensi  Decembri  dextrae  scapulae  parti  posteriori  tumorem  ovalem,  cir- 
cumscriptum, iuglandis  magnitudine  infixum  esse  animadvertit,  sed, 
quum  nullam  molestiam  afferret , neglexit.  Quinque  mensibus  post 
quum  in  ovi  gallini  magnitudinem  excrevisset,  paullatim  dolores  uren- 
tes tam  in  tumore  quam  in  dextro  pectoris  latere  exstiterunt.  Mense 
anni  MDCCCXXV.  Februario  molestiae  ita  increverant,  ut  aegrotus  tum 
demum  medicum  adiret,  qui  et  emplastrum  resolvens  et  medicinam 
pro  usu  interno  ei  praescripsit.  Mense  Iunio  eiusdem  anni  aegrotus 
vehementissimis  in  tumore  doloribus , qui  praesertim  vesperi  redibant 
et  usque  ad  mediam  noctem  manebant,  laboravit,  qui  quum  interdru 
quoque  adessent,  tandem  ad  Policlinicum  Monasterii  se  convertit-  Fuit 
tum  annos  natus  quadraginta  qua  tuor,  viribus  tantum  non  integris, 
corporis  functionibus  nequaquam  laesis  et  sine  ullo  febris  symptomate. 
Tumor  ipse  partem  dextrae  scapulae  posteriorem  a margine  superiore 
usque  ad  inferiorem  angulum  fere  obtegebat,  ut  tantum  acromium, 
quaeque  proxime  spinae  pars  adiacet  et  parva  inferioris  anguli  pars 
sentiri  possent.  Tumor  superficie  tuberosa,  durissimus,  moveri  nequit,, 
locus  fluctuans  nullus  animadvertitur.  Eius  longitudo  novem  pollicibus 


**)  Bericht  uber  den  Zustand  der  anatomischen  Anstalt  zu  Munster.  1830.  p.  135. 

constat,  latitudo  septem.  Integumenta  in  medio  tumore  colorem  fusco- 
rubrum,  qui  ad  lividum  accedit,  ostendunt.  Pressus  urentes  in  tumore 
dolores  excitat. — Diagnosis:  Fungus  medullaris.  Quam  degenerationem 
nil  nisi  febris  malignae  residuum  esse,  vita  honesta  aegroti,  qui  etiam 
quinque  sanos  liberos  genuerat,  probavit. 

Quum  morbus  proximo  tempore  cellerime  crevisset  et  aegrotus  do- 
loribus lancinantibus  quam  maxime  cruciaretur,  ne  tempus  tereretur, 
internam  curationem  universalem  differri  placuit,  donec  operatio  exacta 
esset.  Quam  ob  rem  aegroto  consilium  datum  est,  ut  quam  celerrime 
tumorem  exstirpari  sineret,  quem,  ut  confentiret,  dolores  commoverunt. 
Ita  die,  antea  commemorato,  operatio  facta  est.  Duae  factae  sunt  in- 
cisiones hemiellipticae,  quae  pollicem  supra  marginem  scapulae  supe- 
riorem incipientes  usque  ad  pollicem  infra  angulum  inferiorem  eius 
patebant.  Fungus  medullaris,  qui  nunc  apparuit,  non  tantum  cum 
multis  musculi  supra-  et  infraspinati  partibus,  sed  etiam  cum  superficie 
externa  fossae  infraspinatae  et  spinae  scapulae  concreverat,  ut  multo 
tantum  laboi’e  simul  cum  maiore  parte  musculi  supra-  et  infraspinati 
dissolvi  et  desumi  posset.  Quo  facto  in  ossis  cellulis,  quae  nunc  denu- 
datae apparebant,  tela  fungosa,  rubella,  mollis  conspiciebatur.  Quam 
ob  rem  haec  destructa  scapulae  pars  resecanda  esse  visa  est.  Priusquam 
autem  serra,  qua  digitorum  phalanges  dissecari  solent,  applicata  est, 
culter  anceps  prope  internam  scapulae  superficiem  ductus  musculum 
subscapularem  ab  hac  scapulae  parte  caute,  ne  art.  subscapularis  rami 
laedantur,  dissolvit;  tum  lacinia  lintea  ossi  supposita  musc.  subscapula- 
ris a serra  defensus  est.  Quae  ossis  nudati  exsectio  ipsa  operatori  haud 
difficilis,  aegro  minus  doloix>sa  fuit.  Quum  vero  fungus  medullaris  a 
partibus  circumiacentibus  solveretur,  rami  aa.  transversae  et  dorsalis 
scapulae  morbose  dilatati  tantum  sanguinis  effuderunt,  ut  operatione 
nondum  ad  finem  perducta,  iam  essent  subligandi.  Arteria  subscapu- 
laris, quum  musculo  subscapulari  parceretur,  non  laesa  est.  — 

Quum  operatione  exacta,  vulnus  inspiceretur,  nihil,  quod  morbi 
suspicionem  excitaret,  relictum  esse,  intellectum  est.  Vulneris  labia 
valde  hiantia  suturis  cruentis  connexa  sunt,  habita  tamen  cura,  ut  in 
angulo  inferiore  locus  puris  effusioni  daretur.  Aeger,  qua  erat  natura 

phlegmaticus,  multo  minus  debilitatus  visus  est,  quam  in  tanta  opera- 
tionis vehementia  sperare  licuerat. 

Huic  aperationi  interfuere  adiutor  Dr.  Pellengahr,  Dr.  Vogt 
medicus  Stadtlohnensis , multique  clinici  discipuli,  in  quibus  historiae 
scriptor  H.  TrutscheI,  nunc  med.  Dr. 

In  vulnere  sanando  morbum  iam  latius  patere  luculenta  signa  do- 
cuerunt: primum  inflammatio  testiculi  sinistri,  qua  debellata  suppura- 
tio telae  cellulosae  et  oedema  dextri  brachii  orta  sunt,  quae  quinta 
post  opei'ationem  hebdomade  similis  abscessus  in  crure  dextro,  qui  in 
ulcera  fistulosa  transit,  secutus  est.  Ope  ulceris  in  brachio,  quod  fon- 
ticuli vicibus  fungebatur,  usu  decocti  Zittmanni,  pluries  reiterati,  vic- 
tus tenuis  cet.  post  longam  curam  in  eam  valetudinem  restitutus  est 
aeger,  ut  vulnere  sanato  non  solum  laboribus  solitis  subeundis  par  es- 
set, sed  etiam  dextrum  brachium  praeter  elevationem  quo  vellet  move- 
re posset.  Atque  revera  dignissimum  est,  quod  a physiologo  accuratius 
perpendatur,  in  hoc  pariter  atque  in  Haymanni  casu  musculi  supra  — 
et  infraspinati  maximam  partem,  et  insertiones  partis  musculorum  cu- 
cullaris,  deltoidei,  rhomboideorum,  subscapularis,  teretis  maioris  et 
serrati  antici  maioris  ablatas  esse,  ut  brachii  motus  praeter  elevatio- 
nem minime  impedirentur.  Ceterum  non  observatum  est,  partem  sca- 
pulae resectam  esse  regeneratam , quod  tamen  in  clavicula  facile  fit. 

Ita  quum  vir  cum  ulcere  fistuloso  in  dextro  brachio  usque  ad  an- 
num MDCCCXXVII.  vixerat,  paullatim  nodus  ovi  gailini  magnitudine 
in  cicatrice,  ex  operatione  reliqua,  exortus  est.  Quo  rursus  ablato  ex- 
crescentiae  luxuriantes  iam  non  poterant  opprimi. 

Quae  anno MDCCCXXVIII.  curatio  inunctionum  mercurialium  adhi- 
bita est,  quum  dyscrasiae  mederi  et  vulnus  claudere  non  posset,  anno 
MDCCCXXIX.  aegrotus  morbo  ingenti  et  artis  fines  late  superanti  suc- 
cubuit, postquam  tamen  curis  indefessis  vita  aegroti  per  quatuor  post 
operationem  annos  protracta  est. 


> 


VITA. 


Natus  sum  Franciscuslosephus  IacobusHuberlus  ab  Orsbach  Aquisgra- 
ni  anno  millesimo  octingentesimo  septimo  pridie  Nonas  Novembris,  a pa- 
rentibus Clemente  et  Agnete,  quos  adhuc  in  vivis  veneror,  in  religione  Ro- 
mano-catholica  educatus.  Inde  a primis  unguiculis  usque  ad  nonum  aetatis 
annum  non  nisi  parentum  exemplis  et  disciplinae  deditus  inter  ludos  pueri- 
les omne  tempus  contrivi.  A quo  tempore  ubi  prima  literarum  elementa 
et  ea  , quibus  praeterea  pueri  erudiri  solent , rite  percepi , anno  aeta- 
tis decimo  quarto  in  gymnasii,  quod  Aquisgrani  floret,  discipulos  receptus 
sum.  Ubi  omnibus  classibus  rite  absolutis  et  examine  moturitatis  superato 
anno  MDCCCXXVIII.  mense  Octobri  Rectore  Heft  ero  Magnifico  numero 
civium  Academiae  Fridericiae  Wilhelmiae  Rhenanae  legitime  adscrip- 
tus  et  apud  Decanum  gratiosi  ordinis  Medicorum,  cl.  Prof.  Bischoff, 
nomen  professus,  hisce,  quae  sequuntur,  interfui  praelectionibus. 

1.  Physica  experimentalis  apud  cl.  a Miinchow;  Logica  et  psy- 
chologia  apud  cl.  van  Calker;  de  systemate  philosophiae  apud  cl. 
Windischmann;  chemia  experimentalis  apud  cl.  G.  Bischof;  bo- 
tanica generalis  apud  cl.  Ne  es  ab  Esenbeck  mai.;  botan.  pharmazeutica 
apud  cl.  Nees  ab  Esenbeck  min.;  Zoologia  apud  cl.  Goldfuss; 
mineralogia  apud  cl.  Noeggerath;  zoochemia  apud  cl.  Bergemann. 

2.  Encyclopaedia  et  metbodologia  artis  medicae  apud  cl.  Mulier; 
osteologia  et  repetitorium  anatomiae  apud  cl.  Web  er;  anatomia  ge- 
neralis et  specialis  apud  cl.  May  er;  physiologia  et  pathologia  gene- 
ralis apud  cl.  Mulier;  materia  medica  apud  cl.  Harless;  semiotica 
et  repetitorium  therapiae  apud  cl.  Albers;  therapia  generalis  et  spe- 


cialis  apud  cl.  Nasse;  chirurgia  universalis  et  de  operationibus  chir- 
urgicis doctrina , atque  de  arte  obstetricia,  de  morbis  parturientium  ac 
puerperarum,  de  oculorum  et  aurium  morbis  apud  cl.  K i 1 i a n;  de  mor- 
bis syphiliticis  apud  cl.  Naumann;  anthropologia  et  de  morbis  psy- 
chicis apud  cl.  Nasse;  de  ossium  fracturis  et  luxationibus  apud  b.  a 
Siedmogrodzki;  de  medicina  forensi  et  epizootiis  apud  cl.  Bischoff; 
de  oculorum  moi’bis  apud  cl.  W utzer,  de  cholera  Indica,  et  collegi- 
um casuisticum  practicum  apud  cl.  Harless. 

In  arte  cadaver,  dissecand.  duces  fuerunt  cl.  Mayer  et  Weber; 
in  fasciis  chirurgicis  applicandis  usus  sum  auctoribus  primum  b.  a 
S iedmogro  dzki  et  deinde  cl.  Wutzer;  in  operationibus  chirurgicis 
in  cadavere  exercendis  cl.  Wutzer,  in  operationibus  obstetriciis  in 
phantomate  instituendis  cl.  Kilian  auctores  mihi  fuerunt.  Auspiciis 
cl.  Nasse  in  clinico  medico  per  annum  dimidium  aegix>tis  obser-vandis, 
per  annum  integrum  et  dimidium  illis  curandis  occupatus  sum,  in 
clinico  chirurgico  per  unum  semestre  auscultanti,  per  alterum  pract- 
canti  mihi  cl.  Kilian,  per  annum  dimidium  practicanti  cl.  Wutzer 
moderator  fuit;  clinicum  obstetricium,  cl.  Kilian  duce,  per  semestre 
auscultans,  alterum  practicans  frequentavi. 

Quibus  viris,  quidquid  sum,  me  debere,  grato  animo  confiteor. 


THESES. 


i. 

Magnetismus  animalis,  quia  liberam  voluntatem  tollit , ubique  red- 
dendus- 


II. 

Subligatio  funiculi  umbilicalis  nocet. 

III. 

Coniunctiva  corneae  non  exstat. 

IV. 

Ebrio  non  magis  quam  vesano  imputanda  sunt  crimina. 


V. 

Cholera  Indica  non  est  morbus  contagiosus. 

VI. 

Thesis , quae  falsa,  optima. 


VII. 

Syphilis  non  nisi  mercurio  sanatur. 

VIII. 

Omnes  iudiciorum  species  ad  hypotheticum  reduci  possunt. 

IX. 

Organismus  vivit  moriendo. 


Nulla  mors  exstat. 

Scirrhus  est  morbus  localis. 


X. 

XI. 

XII. 


Perperam  agunt,  qui  promiscue  et  homoiopathica  methodo  utuntur 
et  allopathica. 


XIII. 


V oluntarii  sunt  iridis  motus. 

XIV. 

Sectio  caesarea  facillima  operatio. 


XV. 

V era  phthisis  senectus  tantum  est. 

XVI. 

Chemica  divisio  medicamentorum  optima. 

XVII. 

Deum  esse  probari  nequit. 

XVIII. 

Organismi  definitio  non  datur. 

XIX. 

Foetui  statim  a conceptione  animus  inhabitat. 

XX. 

Sunt  certi  inter  medicinam  et  chirurgiam  fines. 

XXI. 

Medicus  obstetricius  et  chirurgo  et  medico  praestat. 

XXII. 

Non  quivis  morbus  complicatus  chronicus  est. 

XXIII. 

Embrjotomia  nunquam  utendum  est. 


XXIV. 

Nullus  morbus  lethalis. 

XXV. 


F eteres  iam  noverunt  acidum  hydro cyanic utn. 


